
1. PREOCUPĂRI EUROPENE ÎN DOMENIUL SUBSTANŢELOR CHIMICE

Substanţele chimice
 prezintă o variată gamă de avantaje pe care societatea modernă nu le poate neglija, constituind un vector important al prosperităţii economice şi bunăstării sociale în termeni de schimbări economice şi ocupare a forţei de muncă.

Producţia mondială de substanţe chimice a trecut de la 1 milion de tone, în anul 1930, la 400 milioane de tone, în prezent. Pe piaţa europeană sunt înregistrate peste 100.000 de substanţe diferite, din care peste 10.000 sunt comercializate în cantităţi mai mari de 10 tone şi 20.000 în cantităţi cuprinse între 1 şi 10 tone.

În anul 1998, industria chimică din Uniunea Europeană ocupa primul loc în lume, urmată de cea a Statelor Unite.

În industria chimică europeană lucrează direct peste 1,7 milioane de angajaţi, numărul persoanelor care desfăşoară activităţi direct legate de industria chimică fiind însă de peste 3 milioane. În afara companiilor multinaţionale, activează în domeniu peste 36.000 de IMM-uri.

Anumite produse chimice însă dăunează sănătăţii oamenilor şi produc degradări importante ale mediului – pot fi menţionaţi produşi ca benzenul, azbestul, DDT-ul etc.

Incidenţa unor anumite forme de cancer sau a unor forme agresive de alergii a sporit considerabil în ultimele decenii. Comitetul ştiinţific privind toxicitatea, ecotoxicitatea şi protecţia mediului, de pe lângă Comisia Europeană, a stabilit legături între tulburările de reproducere şi dezvoltare ale anumitor specii şi expunerea acestora la acţiunea diferitelor substanţe chimice. Comitetul a sesizat prezenţa, în concentraţii ridicate, a unor substanţe chimice persistente, susceptibile să producă perturbări ale sistemului endocrin ale anumitor mamifere.

Conform prevederilor tratatelor în vigoare, politica Uniunii Europene în domeniul substanţelor chimice trebuie să asigure un nivel ridicat de protecţie a sănătăţii oamenilor şi a mediului, atât pentru generaţia actuală, cât şi pentru cea viitoare, garantând buna funcţionare a pieţei interne şi competitivitatea industriei chimice. Pentru atingerea acestor obiective, este esenţială respectarea principiului precauţiei
 care prevede ca atunci când există elemente ştiinţifice care vin în sprijinul faptului că o anumită substanţă chimică poate fi nocivă omului sau mediului, luarea deciziei să fie ghidată de principiul precauţiei, în scopul de a evita afectarea negativă a mediului şi a sănătăţii omului.

Un alt obiectiv este acela de a înlocui substanţele periculoase cu altele, mai puţin nocive, asigurând astfel buna funcţionare a pieţei interne şi competitivitatea industriei chimice. Politica comunitară în domeniul substanţelor chimice este chemată să încurajeze inovaţia tehnică şi fabricarea unor substanţe chimice mai sigure. Considerentele ecologice, economice şi sociale ale dezvoltării trebuie avute în vedere în mod integrat şi echilibrat pentru atingerea obiectivului dezvoltării durabile.

Cadrul legislativ din Uniunea Europeană în domeniul substanţelor chimice era alcătuit dintr-o complexă gamă de directive şi reglementări
 care se refereau la substanţe chimice “existente”, respectiv “noi”. Acest sistem nu a furnizat însă suficiente informaţii cu privire la efectele multor substanţe chimice asupra mediului şi sănătăţii omului. Identificarea şi evaluarea riscurilor, incluzând situaţii neprevăzute, s-au dovedit a fi lente, în ciuda introducerii ulterioare a măsurilor privind management-ul riscului.

Distincţia între cele două categorii existente, respectiv noi, introdusă prin Reglementarea 793/93/EC se bazează pe rapoartele din anul 1981 şi anume: substanţele chimice prezente pe piaţă între 1971 şi 1981 au fost încadrate în categoria “existente” – reprezentând peste 100.000 de produse diferite –, iar cele introduse după anul 1981 intră în categoria celor “noi”. Noile substanţe chimice trebuiau testate înainte de a fi lansate pe piaţă, în timp ce cele existente nu erau supuse aceluiaşi tratament.

Atribuirea responsabilităţilor era, în consecinţă, inadecvată. Autorităţile publice erau răspunzătoare de efectuarea evaluărilor de risc şi în întreprinderile care produceau, importau sau utilizau respectivele substanţe. Recomandările privind reducerea riscului erau formulate pentru un număr redus de substanţe chimice.

Legislaţia prevedea obligaţia producătorilor şi importatorilor de substanţe chimice să furnizeze informaţii, dar nu impunea obligaţii similare pentru utilizatorii din “aval”, decât în condiţii speciale. În aceste condiţii, feed-back-ul este dificil.

Întrucât produsele noi trebuiau testate, dacă producţia lor reprezenta mai mult de 10 kg. pe an, aceasta a reprezentat o barieră în calea inovării în industria chimică europeană, descurajând inovarea şi promovând utilizarea substanţelor deja existente.

Procesul de control şi restricţionare a substanţelor cancerigene, mutagene sau toxice a început încă din anul 1976.

2.  SISTEMUL REACH

Ca urmare a acordului final cu privire la Reglementarea europeană privind substanţele chimice REACH
, încheiat între Consiliul UE şi Parlamentul European la finale anului 2006, reglementarea intrat în vigoare la 1 iunie 2007.

Comisia Europeană a prevăzut introducerea unor amendamente şi elaborarea unei legislaţii de punere în aplicare specifică – de exemplu cheltuielile şi metodele de testare. În iunie 2008 va deveni operaţională Agenţia europeană pentru produse chimice.

În iunie 2018, se prevede încheierea fazei de înregistrare pentru substanţele produse în cantităţi mici – până la 10 tone.

Reglementarea REACH a înlocuit sistemul dual al substanţelor comercializate înainte şi după anul 1981. În conformitate cu noua reglementare, toate substanţele vor trebui supuse unor controale de sănătate şi securitate, efectuate într-o perioadă de 11 ani.

Încă din anul 2004, a fost pusă în aplicare o strategie provizorie pentru a garanta aplicarea fără discontinuităţi a legislaţiei, după adoptarea acesteia. Proiectele RIP pentru aplicarea REACH vor fi aplicate până în anul 2008, dată la care Agenţia europeană pentru produsele chimice va fi pe deplin operaţională.

Proiectele RIP se referă la 5 domenii-cheie:

· RIP1 - descrierea procesului REACH;

· RIP2 - dezvoltarea unui sistem informatic;

· RIP3 - elaborarea unor ghiduri pentru industrie;

· RIP4 - elaborarea unor ghiduri pentru autorităţi;

· RIP5/6 -  înfiinţarea Agenţiei europene pentru produsele chimice.

În septembrie 2006, Comisia Europeană a organizat un atelier pentru acordarea de consultanţă producătorilor şi utilizatorilor din aval. Erau prevăzute termenele şi obligaţiile în vederea utilizării unui produs chimic în deplină siguranţă.

În plus, în cursul anului 2006, au avut loc exerciţii de simulare pentru a vedea modul efectiv de punere în practică a REACH:

– primul exerciţiu, intitulat SPORT, a simulat o situaţie concretă: ansamblul procesului mergând de la preînregistrarea la evaluarea dosarelor la viitoarea agenţie. În raportul final s-au făcut 40 de recomandări, având ca scop îmbunătăţirea funcţionării practice a REACH.

– al doilea exerciţiu, intitulat PRODUCE, şi-a concentrat atenţia pe producătorii din aval, care utilizează substanţele chimice ca ingreditente ale produselor de consum. În cadrul acestei etape s-au făcut peste 30 de recomandări pentru îmbunătăţirea sistemului REACH.

Agenţia europeană pentru produse chimice a devenit operaţională  pe 1 iunie 2007 şi va începe înregistrările în anul 2008.

Un element-cheie al sistemului REACH este obligaţia producătorilor şi a importatorilor de a dovedi securitatea produselor înainte de a fi lansate pe piaţă. În sistemul precedent, autorităţile erau cele care trebuiau să dovedească că o substanţă constituie o ameninţare, înainte de a o putea retrage de pe piaţă (“inversarea sarcinii probei”). În cazul refuzului înregistrării unei substanţe, aceasta nu va putea fi produsă sau importată în UE.

Testele de securitate şi înregistrare se vor desfăşura în trei etape, urmărind două serii de criterii:
1) Volume produse sau importate anual

· mai mult de 1000 tone în trei ani

· 100 ( 1000 tone în 6 ani

· 1(100 tone în 11 ani

2) Risc – substanţele foarte periculoase vor fi examinate cu prioritate în cursul primilor trei ani. Este vorba de substanţe cancerigene, mutagene sau nocive, de substanţe persistente, bio-acumulante şi alte substanţe periculoase.

Pentru simplificarea operaţiunilor de înregistrare au fost adoptate următoarele reguli:

· aplicare pe grupuri - conform principiului “o substanţă, o înregistrare”, întreprinderile trebuie să furnizeze informaţii legate de securitate, împreună în cadrul unui consorţiu, cu ocazia înregistrării unor substanţe asemănătoare în cadrul agenţiei. Sunt exceptate doar întreprinderile care dovedesc că o asemenea practică ar încălca drepturile de proprietate intelectuală sau ar dăuna intereselor lor comerciale;
· substanţe produse sau importate în cantităţi mici (între 1 şi 10 tone) - nu vor fi supuse testelor de securitate complete, în scopul de a reduce cheltuielile pentru industrie;
· cantităţi între 10 şi 100 de tone – întreprinderile pot solicita să fie scutite de teste de securitate (opţiunea “derogare”) dacă dovedesc că riscurile legate de acele substanţe sunt “sub control”.

Dispoziţiile privitoare la înlocuirea substanţelor foarte toxice prin altele mai sigure au constituit subiect de controversă în negocierile dintre Parlamentul European şi Consiliul UE. S-a convenit asupra faptului că:
· substanţele toxice, bio-acumulante trebuie să fie înlocuite atunci când există alternative maisigure şi la un cost convenabil din punct de vedere economic;
· pentru substanţele cancerigene sau mutagene, condiţiile sunt mai suple, ele putând fi autorizate dacă producătorii dovedesc că riscurile pe care le pesupun sunt “controlate”, oamenii de ştiinţă putând fixa “un prag de securitate” care nu trebuie depăşit în ceea ce priveşte concentraţia lor în corpul uman;
· datele limită pentru înlocuirea substanţelor periculoase vor fi stabilite de la caz la caz;
· pot fi stabilite excepţii pentru substanţe produse pentru cercetare şi dezvoltare.

Doi membri ai Agenţiei europene pentru produse chimice vor fi numiţi de Parlamentul European. Directorul executiv va fi numit în urma unei audieri în faţa Parlamentului European unde îşi va prezenta programul.

Polimerii nu fac obiectul sistemului REACH. A fost mai bine definită “datoria prudenţei” din partea industriei chimice.

2.1  Obiectivele noii strategii în domeniul produselor chimice

Principalele obiective sunt îmbunătăţirea protecţiei sănătăţii umane şi a protecţiei mediului în faţa riscului reprezentat de produsele chimice şi sporirea competitivităţii industriei chimice din UE.

În Strategia pentru o viitoare politică în domeniul produselor chimice
, Comisia Europeană a subliniat importante revizuiri strategice. Cele 7 obiective care urmau să fie urmărite în mod echilibrat pentru a realiza o dezvoltare durabilă erau:

1) protecţia mediului şi a sănătăţii umane;

2) sporirea competitivităţii industriei chimice din UE;

3) prevenirea fragmentării pieţei interne;

4) creşterea transparenţei;

5) racordarea la eforturile internaţionale;

6) promovarea testelor care nu se efectuează pe animale;

7) respectarea obligaţiilor internaţionale ale UE asumate în cadrul Organizaţiei Mondiale a Comerţului.
REACH are la bază ideea că industria însăşi este cea mai în măsură să asigure faptul că produsele pe care le pune pe piaţă nu afectează mediul sau sănătatea omului. Aceasta presupune cunoaşterea şi gestionarea riscurilor.

REACH va crea un sistem unic atât pentru substanţele existente, cât şi pentru cele noi. Elementele de bază ale acestui sistem sunt:
· toate substanţele intră sub incidenţa acestei reglementări, excepţiile fiind menţionate în mod expres;
· înregistrarea presupune ca fabricanţii şi producătorii să aibă suficiente date şi să utilizeze aceste date pentru utilizarea lor nepericuloasă;
· reducerea testelor pe animale şi lărgirea accesului la rezultatele cercetărilor;
· o mai bună informare cu privire la riscuri;
· introducerea în sistem a utilizatorilor din aval;
· Agenţia europeană pentru substanţe chimice va efectua evaluări şi verificări ale respectării legislaţiei;
· substanţele de mare risc vor fi supuse autorizării, acestea fiind cuprinse într-o listă întocmită de Agenţie;
· restricţiile constituie o procedură pentru reglementarea faptului că fabricarea, comercializarea sau utilizarea unor substanţe periculoase va fi ori supusă unor condiţii bine stabilite, ori interzisă;
· Agenţia europeană pentru substanţe chimmice va gestiona la nivel comunitar aspectele tehnice, ştiinţifice şi administrative ale sistemului REACH;
· clasificarea şi etichetarea produselor periculoase va facilita încadrarea substanţelor în clase de produse;
· accesul la informaţii şi reguli în domeniu se va face cu respectarea normelor privind protecţia datelor confidenţiale.

REACH acoperă paleta de la substanţele produse, la cele comercializate, fie ca atare, fie ca şi componente.

O categorie aparte o constituie substanţele radioactive şi deşeurile. Alimentele, de asemenea, nu fac obiectul REACH.

Există şi alte substanţe care nu fac obiectul REACH, ci al unei legislaţii speciale – de exemplu produsele medicinale, cele care prezintă un nivel scăzut de risc, astfel încât nu necesită înregistare, dar şi minerale asupra cărora nu s-a intervenit chimic.

La 5 ani de la intrarea în vigoare a sistemului REACH, Comisia Europeană va revizui aria sa de cuprindere.

Producătorii şi importatorii trebuie să prezinte:

· un dosar tehnic, pentru substanţe care reprezintă o cantitate de 1 tonă sau mai mult;

· un raport de siguranţă din punct de vedere chimic, pentru cantităţi mai mari sau egale cu 10 tone.

Dosarul tehnic conţine informaţii privind proprietăţile, utilizarea şi clasificarea unei substanţe şi instrucţiuni pentru utilizarea corectă a acesteia.

Indicatorul referitor la cantitate a fost introdus ca indicaţie privind potenţialul de expunere. 

Raportul de siguranţă din punct de vedere chimic, pentru substanţe fabricate în cantităţi mai mari de 10 tone, dă informaţiii privind gradul de risc, clasificarea şi încadrarea respectivelor substanţe în gradul de risc. Acest raport descrie şi posibilele tipuri de expunere în utilizarea anumitor substanţe.

Scenariile de expunere trebuie să includă măsurile de gestionare a riscului şi măsuri operaţionale care permit controlarea riscului.

Condiţii mai puţin restrictive de înregistrare sunt solicitate pentru anumiţi intermediari, atunci când aceştia sunt fabricaţi sub un control riguros. Atunci când mai mult de 1000 tone dintr-un intermediar sunt transportate în condiţii controlate, riscul de expunere creşte şi sunt solicitate informaţii suplimentare pentru dosarul de înregistrare.

Pentru substanţe încorporate în bunuri prelucrate se aplică un regim special. Cerinţele de comunicare pe care REACH le presupune permit ca nu numai producătorii şi importatorii, ci şi utilizatorii să aibă informaţii pentru a utiliza în siguranţă produsele chimice. Informaţiile referitoare la sănătate, protecţia mediului, management-ul riscului sunt solicitate pe întreg “ciclul de viaţă” al produsului. Fac excepţie informaţiile care ar putea dăuna asigurării concurenţei.

Primul instrument pentru transferul informaţiilor este foaia cuprinzând datele de siguranţă pentru substanţele periculoase. Prevederile Directivei 155/91/EEC privind evidenţa datelor de securitate sunt preluate de reglementarea REACH.

Pentru a primi informaţii relevante, utilizatorii din aval pot face cunoscută furnizorilor folosirea produselor, astfel încât aceştia să includă aceste utilizări în evaluarea siguranţei produselor chimice. Utilizatorii din aval pot folosi un sistem de prezentare succintă a utilizărilor, suficiente pentru identificarea de către furnizor a zonei de interes.

Utilizatorul poate păstra confidenţialitatea utilizării produsului sau să-l folosească în afara “scenariului de expunere” ce i-a fost comunicat. În acest caz, trebuie să-şi efectueze propria evaluare privind securitatea produsului chimic. Această obligaţie nu se aplică celor care utilizează mai puţin de o tonă de produs pe an.

În situaţii rare, utilizatorul poate propune teste suplimentare, dacă consideră aceasta necesar în completarea tabloului referitor la siguranţa produselor chimice.

2.2  Evaluarea 

Există două tipuri de evaluare, obiectivele fiind diferite:

1) Evaluarea dosarului: Agenţia europeană pentru produse chimice va întreprinde o verificare a dosarelor de înregistrare din punct de vedere al:

· Conformităţii - Agenţia poate verifica respectarea cerinţelor prevăzute în reglementarea REACH. Trebuie verificate aleator cel puţin 5% din numărul total de dosare;

· propunerilor de testare - scopul este acela de a preveni testări animale inutile şi teste de calitate slabă. De aceea, Agenţia va verifica propunerile de test ca parte a procesului de înregistrare, înainte de efectuarea acestor testări. Agenţia europeană pentru produse chimice va invita părţile implicate să furnizeze informaţii care ar putea duce la evitarea testării pe animale;

2) Evaluarea substanţelor: Agenţia europeană pentru produse chimice, împreună cu autorităţile competente din statele membre, poate clarifica suspiciuni de risc pentru mediu şi sănătatea omului prin solicitarea unor informaţii suplimentare din partea industriei. Pentru o abordare adecvată, Agenţia împreună cu statele membre va stabili priorităţi pentru viitoare evaluări. Agenţia va publica un plan comunitar de acţiune, stabilind statele membre care vor efectua evaluarea pentru substanţele considerate ca având prioritate.

Dacă autoritatea competentă dintr-un stat membru face o propunere prin care se solicită informaţii suplimentare cu privire la o substanţă, atunci fie propunerea este acceptată de autorităţile competente din toate statele membre - şi atunci Agenţia ia decizia corespunzătoare -, fie Comisia Europeană ia această decizie, în cazul în care nu s-a ajuns la un acord.

Evaluarea poate duce la concluzia că trebuie întreprinse măsuri suplimentare în conformitate cu procedurile REACH, sau că informaţiile trebuie prezentate altor autorităţi cu competenţă în aplicarea legislaţiei relevante. Procesul de evaluare asigură furnizarea de informaţii utile şi credibile organelor specializate ale Agenţiei.

În cazul substanţelor de mare risc este necesară autorizarea utilizării şi lansării lor pe piaţă. Această autorizare se justifică prin faptul că efectele acestor substanţe asupra mediului şi sănătăţii umane sunt grave şi, de multe ori, ireversibile.

Agenţia va publica o listă a substanţelor care se încadrează în această categorie. Procedura de autorizare constă în două etape: 

· într-o primă etapă, se ia o decizie prin intermediul comitologiei
; 

· în a doua etapă a procedurii, producătorii şi cei care comercializează asemenea produse au nevoie de autorizaţie pentru fiecare utilizare a produsului în termenele prevăzute, incluzând o analiză a posibilelor substitute ale produselor. Dacă analiza indică că există alternative convenabile, atunci documentaţia trebuie să cuprindă şi planul alternativ. Dacă nu există planuri alternative, trebuie prezentate informaţii privind cercetări relevante sau activităţi de dezvoltare. Autorizaţia va fi eliberată dacă solicitantul poate demonstra că riscurile prezentate sunt sub control. În caz contrar, autorizaţia poate fi eliberată dacă avantajele economice depăşesc riscurile şi nu există substanţe alternative.

Agenţia europeană pentru produse chimice furnizează expertiză, iar Comisia Europeană eliberează autorizaţie pentru fiecare utilizare care îndeplineşte condiţiile menţionate. Toate autorizaţiile vor fi revizuite după intervale care vor fi stabilite de la caz la caz. În stabilirea intervalelor se va ţine cont de inofrmaţii relevante, inclusiv riscurile şi alternativele, beneficiile socio-economice, analiza alternativelor şi a planurilor corespunzătoare. Comisia Europeană poate amenda sau retrage autorizaţia, chiar şi una eliberată după un control adecvat.

Utilizatorii din aval pot solicita propria autorizaţie sau pot utiliza o substanţă care are autorizaţie, cu condiţia să o procure de la o companie care are autorizaţie, respectând condiţiile pentru care a fost eliberată. Utilizatorii trebuie însă să anunţe Agenţia cu privire la folosirea produsului.

S-a constatat gradul de pericol pe care îl prezintă anumite jucării, prin produsele toxice la care copiii sunt expuşi, dar şi creşterea concentraţiei unor compuşi periculoşi în laptele matern.

Procedurile restrictive reglementează, la nivel comunitar, condiţiile pentru producerea, comercializarea şi utilizarea anumitor substanţe acolo unde există un risc important pentru mediu şi sănătatea omului, dar reglementează şi interzicerea anumitor activităţi sau produse, acolo unde este necesar.

Activităţile cu substanţe care nu sunt restricţionate sunt permise în conformitate cu REACH, cu excepţia cazului când aceste substanţe sunt incluse în sistemul special de autorizare.

Se preconizează întocmirea unui dosar structurat conţinând propunerile restrictive formulate de statele membre sau ale Agenţiei europene pentru produse chimice. Dosarul este menit să certifice faptul că există un risc privind un anumit produs şi să identifice măsurile de reducere a riscului.

Restricţiile prevăzute în Directiva 69/76/EEC – de exemplu interzicerea azbestului şi restricţii privind utilizarea anumitor vopsele – sunt preluate, în formă consolidată, în reglementările REACH.

Agenţia europeană pentru produse chimice a  fost creată să gestioneze şi să îndeplinească aspectele tehnice, ştiinţifice şi adminsitrative ale REACH, asigurând coerenţă în domeniu, la nivel comunitar. Această Agenţie se ocupă de procesul de înregistrare, efectuează evaluări ale dosarelor, coordonează procesul de evaluare a substanţelor şi ia decizii care rezultă din evlauări, cu excepţia cazurilor în care statele membre nu au ajuns la un acord, caz în care decizia revine Comisiei Europene. Agenţia furnizează expertiză cu privire la procedurile de autorizare şi restricţie şi are responsabilităţi legate de confidenţialitate şi acces la informaţie, înlesneşte accesul la informaţiile referitoare la testele animale şi încurajează înfiinţarea forum-urilor de schimb de informaţii privitoare la substanţele chimice.

2.3  Clasificarea şi etichetarea

Legislaţia UE în domeniul produselor chimice a inclus, de la început, cerinţa ca substanţele periculoase să fie clasificate şi etichetate în conformitate cu criterii standard.

Comisia Europeană pregăteşte o propunere pentru o reglementare care să permită implementarea unui Sistem armonizat global de clasificare şi etichetare.

REACH crează un numitor comun în tratarea substanţelor chimice, simplificând reglementările comunitare şi introduce un sistem unic pentru toate substanţele chimice. Industria va primi stimulente pentru producerea unor substanţe mai sigure, încurajând inovarea.

Sistemul REACH asigură o mai mare flexibilitate pentru produsele chimice utilizate pentru cercetare şi dezvoltare. 

Întrucât unele produse chimice sunt responsabile de anumite forme de cancer, afecţiuni dermatologice, respiratorii, oftalmologice etc. se aşteapă un efect pozitiv al intrării în vigoare a sistemului REACH. O mai bună informare cu privire la riscuri şi un control mai eficient va facilita implementarea legislaţiei existente.

Afecţiunile provocate de anumite substanţe chimice reprezintă 1% din totalul maladiilor întâlnite în UE. Se estimează ca prin introducerea sistemului REACH să fie realizată o reducere cu 10% a numărului de maladii cauzate de substanţele chimice, ceea ce ar însemna cu circa 4.500 de morţi de cancer mai puţin, anual. Beneficiul în domeniul sănătăţii se estimează la circa 50 miliarde de euro în următorii 30 de ani.

Un recent studiu al Comisiei Europene indică faptul că beneficiile pe termen lung, directe sau indirecte, vor fi semnificative. REACH va permite reducerea poluării aerului, apei şi solului, reducând şi presiunea asupra biodiversităţii.

În evaluarea de impact extinsă întreprinsă, costurile directe ale implementării REACH pentru industria chimică au fost estimate la circa 2(3 miliarde de euro în primii 11 ani de la intrarea în vigoare a REACH, ceea ce reprezintă o reducere cu 10 miliarde a estimărilor din mai 2003. Propunerea din anul 2003 a fost revizuită în sensul reducerii costurilor şi a birocraţiei, având în vedere protejarea mediului şi a sănătăţii omului. Reducerea s-a făcut pe seama micşorării numărului de teste, a simplificării procedurilor de înregistrare pentru chimicale produse în volum redus şi reducerii cerinţelor pentru utilizatorii din aval. 

Introducerea unui prag privind tonajul vine în sprijinul IMM-urilor care utilizează produse chimice.

Evaluarea extinsă de impact, întreprinsă de Comisia Europeană în octombrie 2003, a estimat costurile generale – directe şi indirecte – ale implementării sistemului la 2,8-5,2 miliarde euro, estimarea făcându-se pentu o perioadă de 11-15 ani. Dintr-o perspectivă macroeconomică, impactul asupra PIB-ului la nivelul UE este foarte limitat.

Comisia Europeană a continuat evaluarea de impact în cadrul unui memorandum de acord între Direcţiile generale pentru industrie şi mediu ale Comisiei Europene şi reprezentanţii industriei (martie 2004). Studiile au urmărit efectele unei potenţiale retrageri a produselor chimice periculoase, în special impactul asupra noilor state membre.

Dintre concluziile Comisiei Europene în urma evaluării de impact, pot fi menţionate:

· cantităţile mai mici de 100 tone pot deveni mai puţin profitabile prin aplicarea reglementărilor REACH;
· există puţine dovezi asupra faptului că utilizatorii vor fi confruntaţi cu retragerea unor substanţe de mare importanţă;
· IMM-urile pot fi afectate de REACH, având în vedere capacităţile lor financiare mai reduse şi puterea mai mică de piaţă;
· companiile au recunoscut însă anumite beneficii în urma aplicării sistemului REACH.
În cadrul Consiliului UE, şefii de stat au acordat competenţe Consiliului concurenţei, în ceea ce priveşte sistemul REACH.

Comitetul Economic şi Social a adoptat, în aprilie 2004, avizul privitor la REACH, iar în iulie 2005 a adoptat un aviz adiţional.

Propunerea a fost comunicată Parlamentului European şi Consiliului UE. Au urmat procedurile corespunzătoare primei şi celei de-a doua lecturi, Parlamentul European adoptând-o pe aceasta din urmă pe 13 decembrie 2006.

*

*            *

Strategia interimară a Comisiei Europene cuprinde toate activităţile practice în curs de desfăşurare pentru pregătirea implementării REACH. Dintre elementele esenţiale ale strategiei interimare, pot fi menţionate:

· pregătirea noilor modele IT şi a software-ului pentru alcătuirea dosarului tehnic de către statele membre şi prezentarea acestor dosare Agenţiei europene pentru produse chimice, precum şi constituirea unui sistem IT funcţional pentru gestioanrea de către Agenţiei a dosarelor;

· pregătirea unei consultanţe tehnice adecvate care să fie asigurată industriei din statele membre şi Agenţie pentru solicitările exprese ale noului sistem. Experţi din statele membre, industrie şi ONG-uri lucrează împreună cu specialiştii Comisiei Europene pentru aspectele tehnice detaliate;

· testarea unor elemente ale sistemului REACH în cadrul unor parteneriate strategice;

· măsurile practice pentru funcţionarea Agenţiei europene pentru produse chimice.
REACH urmăreşte asigurarea unei treceri fără discontinuităţi de la legislaţia precedentă la cea actuală. În acest scop, sunt fixate termene adecvate pentru transpunerea în practică a diferitelor aspecte ale actualei legislaţii. Sistemul REACH urmăreşte valorificarea experienţelor pozitive anterioare.

Comisia Europeană are în vedere introducerea unor amendamente la diverse anexe la reglementările REACH, de exemplu, reglementări privind metodele de testare.
� Aşa cum sunt definite în Dirctiva 548/67/CE


� COM (2000) 1 final


� Reglementările 793/93/CE, 1488/94/CE şi Directivele 548/67/CEE, 769/76/CEEm 155/91/CEE, 67/93/CEE, 105/93/CEE, 21/2000/CE ale Parlamentului şi Consiliului UE, respectiv Comisiei Europene în domeniul înregistrării, evaluării şi autorizării substanţelor chimice, care au fost abrogate prin adoptarea sistemului REACH


� Registration, Evaluation and Authorisation of Chemicals (REACH)


� COM (2001) 88 final


� Sistemul prin care comisiile supervizează actele normative implementate

